Tissa Biani

Tissa Biani Azzahra (lahèr 24 Julè 2002) èngghi panèka palakon, moḍèl, tokang ngèbâ acara, sareng penyanyè Inḍonèsia. Salèrana amolaè karèr filem sè lanjhâng lèbât Tana Soarghâ... Dhâbuna taon 2012.

Tissa mennang Piala Citra kaangghuy Palakon Na'kana' Palèng Saè è Fèstival Filem Inḍonèsia 2014 lèbât lakonna è ḍâlem filem 3 Nafas Likas. Salèrana èkennal lèbât lakonna è ḍâlâm pan-saponapan sèrial, akadhi Catatan Arèan Aisha, Cinta Fitri, sareng 7 Arè Sabelluna 17 Taon, sareng samacemma filem akadhi Laundry Show, The Way I Love You, sareng filem KKN è Dhisa Penari sè tamaso' sala sèttong filem sè paju salanjhângnga massa.

Tissa tamaso' sala sèttong palakon Inḍonèsia sè abintangè tello' peringkat palèng attas filem Inḍonèsia sè paju salanjhângnga massa, èngghi panèka film KKN è Dhisa Penari (2022) sareng Agak Laèn (2024), sè tong-sèttongna bâḍâ è urutan nomer ḍuwâ' sareng nomer tello'.

Mènangka dhâddhi penyanyè, Tissa ampon makalowar empa' laggu, Ḍuwâ' è antarana èngghi panèka laghu tèma ḍâri sèrial web.

 Kaoḍi'ân awwâlna sareng pamolangna 
Tissa Biani Azzahra lahèr tangghâl 24 Julè 2002 è Ḍèpok, Jhâbâ Bârâ' ḍâri orèng towana sè asmana Bobby Begjo Warasni (4 Agustus 1967 - 2 April 2023) sareng Dian Estining Adhi. Salèrana tamaso' ana' bungso ḍâri ḍuwâ' satarètanan kalabân ngaghungè kaka' binè' sè asmana Alita Biani Ishvara. Tissa aparèng onèng ḍâ' ka publik manabi salèrana tamaso' orèng muslimah.

Tissa asakola SD è sèttong sakolaan swasta è Ḍèpok. Sajjhek kellas sèttong sampè' kellas tello', selèrana malolo ngaollè peringkat sapolo kabebe. Peringkatna jen toron nalèkana salèrana ongghâ ka kellas empa' karana salèrana ampon dhâddhi aktris. Hal kasebbhut sè aghâbây Tissa ngaollè tekkanan ḍâri sakolaânna, sè dhâddi sabâb salèrana ambu asakola kaangghuy asakola ḍâri roma è Amarvin School. Salèrana Abâli kaangghuy asakola ènga' biyasana è bâkto SMA kalabân ngala' jurusân IPS. Namong, Tissa arassa ta' bisa abâgi wâktona antara asakola sareng kegiatan syuting saèngghâ abâli asakola ḍâri roma polè. Salèrana asakola ḍâri roma salama SMA è Windaor Homeschooling Cibubur sampè' lulus. Tissa sempet alanjutaghi pamolangan sè lebbi tèngghi è Institut Komunikasi sareng Bisnis LSPR, namong salèrana ampon èpakalowar.

 Sombher